作者:仲殊
標題:夏雲峰
內容:天闊雲高，溪橫水遠。晚日寒生輕暈。閒階靜、楊花漸少，朱門掩、鶯聲猶嫩。悔匆匆、過卻清明，旋佔得餘芳，已成幽恨。都幾日陰沈，連宵慵困。起來韶華都盡。怨入雙眉閒鬥損。乍品得情懷，看承全近。深深態、無非自許。厭厭意、終羞人間。爭知道、夢裡蓬萊，待忘了餘香，時傳音信。縱留得鶯花，東風不住，也則眼前愁悶。